Dawk li jidħlu fis-supermarket ta’ Tesco fi Slough, l-Ingilterra, mil-lum jistgħu mhux biss jixtru l-prodotti tradizzjonali iżda jitolbu wkoll li jsirilhom test tal-HIV… u jkollhom ir-riżultat fi żmien 20 minuta. L-iskema hija mmexxija mill-grupp Thames Valley Positive Support (TVPS), bl-iskop li “jinnormalizzaw” it-testijiet tas-saħħa sesswali. It-test, li għalih dawk li jagħmluh mhux se jħallsu, se jsir f’kamra privata. U sakemm jagħtuhom ir-riżultat min irid jista’ jitkellem dwar xi problemi sesswali li jista’ jkollhom. Il-kap eżekuttiv tat-TVPS, Sarah Macadam, qalet li l-ewwel supermarket se jkun fi Slough għax il-post huwa identifikat bħala “HIV hotspot” għax hemm it-tielet l-ogħla rata ta’ infezzjoni fix-xlokk barra Londra. Bħalissa, fl-Ingilterra hemm aktar minn 100,000 persuna bl-HIV, li minnhom fl-2012, mietu 490. Dawk l-organizzazzjonijiet volontarji li jaħdmu fil-qasam tas-saħħa huma nkwietati li 20 fil-mija minnhom anqas biss jafu li huma infettati bil-konsegwenza li jistgħu jgħaddu l-virus mingħajr ma jkunu jafu.